Samuel Sullivan

Samuel Sullivan, zvaný tiež familiárne Sam Sullivan (* 1960, East Vancouver) je bývalým starostom kanadského mesta Vancouver, ležiaceho v provincii Britská Kolumbia.

Vo veku 19 rokov si pri lyžovačke zlomil stavce v krčnej chrbtici, čiastočne ochrnul a ostal odkázaný na invalidný vozík. Po počiatočnom období depresie sa mu podarilo úspešne ukončiť vysokoškolské štúdium na Simon Fraser University. Neskôr založil šesť neziskových organizácií, ktoré pomáhajú zlepšiť kvalitu života luďom s telesným postihnutím. Napriek kvadruplégii dokáže v obmedzenom rozsahu ovládať ruky a nohy, písať, používať telefón a šoférovať.

V roku 1993 ho po prvý raz zvolili do mestského zastupiteľstva a po komunálnych voľbách 19. novembra 2005, keď kandidoval za politickú stranu NPA, sa stal starostom mesta Vancouver.

V roku 2008 podľahol v primárkach NPA na post starostu mesta svojmu straníckemu protikandidátovi Peterovi Ladnerovi.

 Externé odkazy 
 Oficiálna stránka 

Kategória:Narodenia v 1960
Kategória:Kanadskí politici
Kategória:Osobnosti z Britskej Kolumbie
Kategória:Absolventi Simon Fraser University
Kategória:Primátori Vancouveru